
                      PRIOPĆENJE ZA JAVNOST
TKO I ZA ČIJI RAČUN KRČMI KUPREŠKA DOBRA?
Prvo projekt magnezija, a sada i kupreške šume – sve iza leđa naroda i javnosti?
Povodom izvanredne sjednice Općinskog vijeća Kupres, koja je bila zakazana, a potom odgođena za 15. rujna 2026. godine, a na kojoj je predviđena samo jedna točka dnevnog reda – davanje suglasnosti na Šumskogospodarsko područje „Kupreško“ – HRS upozorava na pitanje od posebne važnosti za Kupres:
Tko i na temelju kojeg pravnog akta određuje granice našeg šumskog prostora?
Na prethodnoj sjednici Općinskog vijeća prezentiran je podatak da se čak 1.182 hektara šumskih površina koje se nalaze na području Kupresa nalazi izvan obuhvata Šumskogospodarskog područja „Kupreško“ te da su uključene u druga šumskogospodarska područja.
To pitanje više se ne može zaobilaziti.
Ne može se od Općinskog vijeća očekivati da daje suglasnost na novu Šumskogospodarsku osnovu, a da pritom nema potpune i jasne informacije o tome što je stvarni obuhvat ŠGP-a „Kupreško“, koje su površine iz njega izdvojene i na temelju čega je do tih promjena došlo.
PRIJE BILO KAKVE SUGLASNOSTI TRAŽIMO JASNE ODGOVORE

Na temelju kojeg pravnog akta je promijenjen obuhvat Šumskogospodarskog područja „Kupreško“?
Tko je donio takav akt? Kada je donesen, na temelju kojeg zakona  i propisanog postupka?
Koje su konkretne šumske površine i katastarske čestice izdvojene iz ŠGP-a „Kupreško“?
U koja su druga šumskogospodarska područja uključene?
I, najvažnije:
Tko je zastupao i štitio interese Općine Kupres u postupku u kojem su šumske površine s područja Kupresa uključene u druga šumskogospodarska područja?
HRS će tražiti da Ministarstvo poljoprivrede, vodoprivrede i šumarstva Hercegbosanske županije dostavi Općinskom vijeću Kupres i Općinskom načelniku Kupres  potpunu dokumentaciju o promjeni obuhvata ŠGP-a „Kupreško“, uključujući pravni akt na temelju kojeg je promjena izvršena, popis katastarskih čestica, podatke o površinama te odgovarajući kartografski prikaz.
Također ćemo tražiti očitovanje Javnog pravobraniteljstva – je li bilo uključeno u postupak promjene obuhvata, je li davalo mišljenje ili suglasnost te je li poduzimalo pravne radnje radi zaštite imovine i interesa Općine Kupres.
KAKO JE MOGUĆE DA NAM SE OVO DOGAĐA?
Kako je moguće da se o prostoru Kupresa donose odluke od strateške važnosti, a da javnost o njima saznaje tek naknadno?
Kako je moguće da se govori o projektu magnezija, a sada i o činjenici da se 1.182 hektara šumskih površina na području Kupresa nalazi izvan obuhvata ŠGP-a „Kupreško“, bez jasnog odgovora javnosti tko je i kada donio takve odluke?
Ako su kupreške šume doista izdvojene iz našeg šumskogospodarskog područja, tko je to omogućio, na temelju kojeg zakona i gdje je u cijeloj toj priči bio interes Kupresa?
I zato ovo više nije samo pitanje šuma.
OVO JE PITANJE POLITIČKE ODGOVORNOSTI.
Zaslužuju li takve politike i pojedinci povjerenje svoga naroda?
Kupres se danas suočava s posljedicama dugogodišnjeg iseljavanja i demografskog pada. Ove je godine u prvi razred osnovne škole upisuje se sve manje djece. Posebno zabrinjava činjenica da ove godine u Gimnaziju u Kupresu u prvi razred  nije upisan niti jedan učenik.
To više nije samo statistika.
To je slika mjesta koje ostaje bez mladih, bez sadržaja i bez perspektive.
A ljudi koji su godinama sudjelovali u kreiranju ovakvih politika, koji su imali priliku štititi interese Kupresa i njegovih građana, danas se ponovno nude građanima kao izbor za novu vlast za predstojeće opće izbore.
A građani imaju pravo pitati:
Što ste učinili za Kupres? 
Što ste napravili za našu županiju, koja je najnerazvijenija  u Federaciji BiH?
Što ste zaštitili?
Što smo izgubili? 
I tko će za to preuzeti odgovornost?
Ne može se pred izbore ponovno tražiti povjerenje građana, a istodobno prešućivati pitanja poput projekta magnezija, 1.182 hektara kupreških šuma izvan obuhvata ŠGP-a „Kupreško“ i drugih odluka koje dugoročno određuju budućnost Kupresa.
Povjerenje se ne dobiva obećanjima pred izbore.
Povjerenje se zaslužuje rezultatima i odgovornošću prema onome što je već učinjeno.
Zato će HRS tražiti odgovore, dokumente i odgovornost – prije, a ne nakon izbora.

